মনে পড়ে, একটা সময় ছিল যখন শহরে এবং শহরতলীর পাড়ায় পাড়ায় ছিল অসংখ্য ক্লাব, খেলার মাঠ তো ছিলই। পাড়ার কিশোর যুবকরা সে সব ক্লাব চালাতো, আর বড়োরা বুড়োরা তাদের দেখেশুনে রাখতো। বছরের বিভিন্ন সময় বিভিন্ন ধরণের টুর্নামেন্ট আর ক্রীড়া প্রতিযোগিতা হতো ক্লাবগুলোর আয়োজনে। নানা ধরণের সাংস্কৃতিক অনুষ্ঠানও হোতো। এ নিয়ে এক ধরণের প্রতিযোগিতাও ছিল পাড়ার ক্লাবগুলোর মধ্যে। এত অনুষ্ঠান এত আয়োজন সেগুলোর অর্থায়ন নিয়ে কখনো কোন সমস্যা হয়েছে বলে মনে পড়ে না। পাড়ার বিশ্ববিদ্যালয় পড়ুয়া ছাত্র-ছাত্রী আর চাকুরীজীবিরা আমাদের ছোটদের দেখেশুনে রাখতো, পরামর্শ দিতো, উৎসাহ দিতো। এসব অনুষ্ঠান আয়োজনে অর্থের সংকট হয়নি কোনদিন। আমরা ছোটোরাও‍ মহা উৎসাহে বাড়ি বাড়ি‍ যেতাম‍ চাঁদা সংগ্রহ করতে। সামর্থ্য থাকলে কেউ ফিরিয়ে দিতো না। বরং কারও বাড়ী গেলে এটা সেটা খাইয়েও দিতো। ভালমন্দের খোঁজখবরও নিতো। আমরা চাঁদা তুলতাম, কিন্তু কেউ আমাদের চাঁদাবাজ বলতো না। অভিধানে তখনো “চাঁদাবাজী” শব্দটা সন্নিবেশিত হয়নি সম্ভবত, অন্তত ধিক্কার অর্থে!